Էդուարդ Եդիգարյան

Էդուարդ Գրիգորի Եդիգարյան (), հայ բեմանկարիչ։ ՀԽՍՀ վաստակավոր նկարիչ։

Կենսագրություն 
Էդուարդ Եդիգարյանը ծնվել է 1943 թվականին Լենինականում (այժմ՝ Գյումրի)։ 1956-1958 թվականներին սովորել է Լենինականի Մերկուրովի անվան նկարչական դպրոցում, 1953-1963 թվականներին՝ Երևանի Փանոս Թերլեմեզյանի անվան գեղարվեստի ուսումնարանում, 1964-1970 թվականներին` Երևանի գեղարվեստա-թատերական ինստիտուտում։ 1970-1988 թվականներին եղել է Երևանի պետական դրամատիկական թատրոնի գլխավոր նկարիչը։ 1974 թվականից եղել է ԽՍՀՄ նկարիչների միության անդամ, 2003 թվականից` Չեխիայի նկարիչների միության պատվավոր անդամ։ Եղել է Երևանի Ալեքսանդր Սպենդիարյանի անվան օպերայի և բալետի ազգային ակադեմիական թատրոնի գլխավոր նկարիչը, որտեղ ձևավորել է Ուիլյամ Շեքսպիրի, Ալեքսանդր Պուշկինի, Միխայիլ Լերմոնտովի և այլ հեղինակների շուրջ 40 ներկայացումներ։

1991 թվականից ապրել և ստեղծագործել է Չեխիայում։ 1996 թվականին Պրահայում հիմնել է իր արվեստանոցը։ Մահացել է 2019 թվականի փետրվարի 18-ին։

Ստեղծագործությունները գտնվում են Հայաստանի ազգային պատկերասրահում, Հայաստանի և Չեխիայի մասնավոր հավաքածուներում։

Ցուցահանդեսներ 
Մասնակցել է հանրապետական, համամիութենական և միջազգային ցուցահանդեսների։ Անհատական ցուցահանդեսներ է ունեցել Գերմանիայում (1994, 1995, 1998, 2002, 2012), Նիդերլանդներում (1996-2011), Նորվեգիայում (1999-2001), Իտալիայում (1998), Բելգիայում (2002), Քաթարում (2009)։

Ծանոթագրություններ 

Հայ նկարիչներ
Երևանի պետական գեղարվեստաթատերական ինստիտուտի շրջանավարտներ
Հայ բեմանկարիչներ
ՀԽՍՀ վաստակավոր նկարիչներ
ԽՍՀՄ նկարիչների միության անդամներ